   لاهور (ويب ڊيسڪ) لاهور هاءِ ڪورٽ قومي ڪرڪيٽ ٽيم جي ڪپتان بابر اعظم خلاف مقامي عدالت جي حڪم کي معطل ڪري ڇڏيو. واضح رهي ته لاهور جي سيشن عدالت وفاقي جاچ ايجنسي (ايف آءِ اي) کي قومي ڪرڪيٽ ٽيم جي ڪپتان بابر اعظم خلاف ڪيس داخل ڪرڻ جو حڪم ڏنو هو. ايڊيشنل سيشن جج مقامي عورت حاميزا مختار جي درخواست تي ٻڌڻي ڪئي هئي، ان موقعي تي ايف آءِ اي سائبر ڪرائمز ونگ پنهنجي رپورٽ عدالت ۾ جمع ڪرائيندي چيو هو ته حاميزا مختار بابر اعظم خلاف ڌمڪائڻ ۽ بليڪ ميل ڪرڻ بابت درخواست ڏني، بابر اعظم کي انڪوائري لاءِ طلب ڪيو پر ان جي جاءِ تي ڀاءُ فيصل اعظم پيش ٿيو. رپورٽ موجب فيصل اعظم بابر اعظم جي پيشي لاءِ وقت گهريو، بابر اعظم اڃا تائين نه انڪوائري ۾ شريڪ ٿيو ۽ نه بيان رڪارڊ ڪرايائين، بابر اعظم جو پيش نه ٿيڻ کيس ڏوهي ظاهر ڪري ٿو. عدالت ايف آءِ اي کي قومي ڪرڪيٽ ٽيم جي ڪپتان بابر اعظم خلاف ڪيس داخل ڪري قانون موجب ڪارروائي جو حڪم ڏنو هو، جنهن کانپوءِ بابر اعظم سيشن ڪورٽ جو حڪم لاهور هاءِ ڪورٽ ۾ چئلينج ڪيو هو. لاهور هاءِ ڪورٽ جي جسٽس اسجد جاويد غورال اڄ بابر اعظم جي درخواست تي ٻڌڻي ڪندي سوال ڪيو ته ان ڪيس ۾ انڪوائري ڪنهن ڪئي؟ جنهن تي بابر اعظم جي وڪيل بئريسٽر حارث عظمت جواب ڏنو ته ايف آءِ اي جاچ ڪئي آهي، سيشن عدالت قانون جي ڀڃڪڙي ڪندي اهو حڪم جاري ڪيو، ڪيس داخل ڪرڻ جو حڪم بابر اعظم جو موقف ٻڌڻ بنا ڏنو ويو. پنهنجي درخواست ۾ بابر اعظم دعويٰ ڪئي ته هو عالمي ڪرڪيٽر ۽ ٽنهي فارميٽن ۾ قومي ٽيم جو ڪپتان آهي، سيشن عدالت طرفان جاري ڪيل حڪم بنا جواز ۽ نان اسپيڪنگ حڪم آهي. لاهور هاءِ ڪورٽ بابر اعظم خلاف مقامي عدالت جي حڪم کي معطل ڪري ڇڏيو، گڏوگڏ عدالت ايف آءِ اي ۽ حاميزا مختار کي نوٽيس پڻ جاري ڪيا.